**Proiect**

**„UE”**

**PARLAMENTUL REPUBLICII MOLDOVA**

**L E G E**

**privind modificarea unor acte normative**

**(legea practicilor comerciale neloiale)**

Parlamentul adoptă prezenta lege organică.

Prezenta lege transpune parțial prevederile  Directivei 2019/633 a Parlamentului European și a Consiliului din 17 aprilie 2019 privind practicile comerciale neloiale dintre întreprinderi în cadrul lanțului de aprovizionare agricol și alimentar.

**Art. I.** Legea nr. 231/2010 cu privire la comerțul interior (republicată în Monitorul Oficial al Republicii Moldova, 2021, 230-237 art. 262) se modifică după cum urmează:

1. Capitolul VII va deveni Capitolul VIII.

2. Capitolul VII va avea următorul cuprins:

**Capitolul VII**

**Relațiile contractuale dintre furnizor și cumpărător**

**Articolul 2114** Noțiuni utilizate în sensul prezentului capitol

În sensul prezentului capitol se utilizează următoarele noțiuni:

*cost de achiziție al produselor*– prețul plătit pentru produsele furnizate în condițiile contractului;

*costuri suplimentare de achiziție al produselor (servicii de logistică* *)* - costurile suportate de către cumpărător de la momentul recepționării mărfii în condițiile contractuale, în vederea aducerii produselor în forma ori condiția necesară pentru plasarea acestora pe piață, care includ recepționarea, transportarea, încărcarea, descărcarea, impozitele și taxele nerecuperabile, sau altele necesare;

*cumpărător* - înseamnă orice persoană fizică (cu excepția consumatorului final), juridică sau grup, uniuni/asociații a acestora, care cumpără produse agricole și alimentare;

*listare* – acțiunea de includere în oferta cumpărătorului (comerciantului) produse agricole și alimentare;

*preț de vînzare* – (i) în cazul producătorului/procesatorului - costul produsului final care include profitul net furnizorului, costurile de producție inclusiv impozitele și taxele nerecuperabile, drepturile de import/export, costurile suportate pentru livrare, prelucrare, sortare, împachetare în vederea aducerii lor în forma și la locul predării către cumpărător; (ii) în cazul furnizorului intermediar - costul produsului final care include costul de achiziție al produselor, profitul net al furnizorului intermediar și costuri suplimentare de achiziție al produselor.

*produse agricole și alimentare* – o lista de produse agricole și alimentare stabilită de Guvern;

*produse agricole și alimentare ușor perisabile* - înseamnă produse agricole și alimentare care, prin natura lor sau la stadiul lor de procesare, sunt susceptibile să devină improprii pentru vânzare în termen de 7 zile inclusiv după recoltare, producere sau procesare.

*produse agricole și alimentare perisabile* - înseamnă produse agricole și alimentare care, prin natura lor sau la stadiul lor de procesare, sunt susceptibile să devină improprii pentru vânzare în termen de 30 de zile după recoltare, producere sau procesare.

*reduceri comerciale* – reduceri de la prețul de vânzare (discount, rabat, bonus, retrobonus).

*furnizor* - înseamnă orice producător agricol sau orice persoană fizică sau juridică sau grup, uniuni/asociații a acestora, care vinde produse agricole și alimentare;

*furnizor intermediar* – orice persoană fizică sau juridică care nu este producătorul/procesatorul sau importatorul produsului vîndut unui cumpărător; în sensul prezentei noțiuni grupurile, uniunile/asociațiile de producători agricoli nu sunt considerați intermediari.

**Articolul 2115** Contracte și termenele de plată

(1) Relațiile contractuale dintre furnizorul și cumpărătorul de produse agricole și alimentare se stabilesc prin contracte încheiate în scris, inclusiv în formă electronică, negociate în prealabil de către părți, respectând legislația în vigoare.

(2) Termenul de plată pentru produsele agricole și alimentare furnizate se stabilește în contract prin negocieri și nu poate fi mai mare de 45 de zile calendaristice de la data furnizării produselor de către furnizor, cu excepțiile prevăzute la alin. (3) și (4).

(3) Termenul de plată pentru produsele alimentare furnizate a căror dată-limită de consum/dată a durabilității minimale este de până la 7 zile inclusiv, constituie 7 zile calendaristice din momentul recepționării produselor de către cumpărător.

(4) Termenul de plată pentru produsele alimentare furnizate a căror dată-limită de consum/dată a durabilității minimale este între 8 și 30 de zile inclusiv constituie 30 de zile calendaristice din momentul recepționării produselor de către cumpărător.

(5) Alineatele (3) și (4) nu se aplică în cazul furnizării de produse agricole și alimentare către:

1. instituțiile de drept public din învățămînt de nivelurile prevăzute la literele a) – f) din art. 12 al Codului educației nr. 152/2014;
2. instituțiile medico-sanitare publice menționate la alin. (2) al art. 4 din Legea ocrotirii sănătății nr. 411/1995.

(6) Încălcarea termenelor de plată stabilite la alineatele (2) - (4) sunt considerate practici comerciale neloiale interzise în sensul alin. (1) al art. 2116.

**Articolul 2116** Practici comerciale neloiale

(1) Sunt interzise următoarele practici comerciale neloiale:

1. stabilirea de clauze contractuale prin care părțile își stabilesc interdicții, directe sau indirecte, de a cumpăra sau de a vinde produse/servicii de la sau către un terț. Astfel de clauze sunt lovite de nulitate;
2. solicitarea și oferirea de reduceri comerciale pentru produsele social importante de primă necesitate conform listei aprobate de către Guvern. Astfel de clauze sunt lovite de nulitate;
3. solicitarea și oferirea de reduceri comerciale în afara negocierii unui contract sau oferte anunțate în formă scrsă inclusiv în formă electronică. Astfel de clauze sunt lovite de nulitate;
4. condiționarea impusă furnizorului să nu vândă produsul altor comercianți la un preț mai mic decât cel la care i-l vinde lui. Astfel de clauze sunt lovite de nulitate;
5. condiționarea impusă comerciantului privind păstrarea unui anumit preț de raft. Astfel de clauze sunt lovite de nulitate;
6. anularea comenzii de produse agricole și alimentare ușor perisabile. Astfel de clauze contractuale sau acțiuni sunt lovite de nulitate;
7. anularea de către cumpărător a comenzilor de produse agricole și alimentare perisabile într-un termen de preaviz atât de scurt încât furnizorul nu are posibilități rezonabile de a găsi o alternativă pentru comercializarea sau utilizarea produselor respective; un termen de preaviz mai scurt de 30 de zile este întotdeauna considerat un termen de preaviz scurt;
8. modificarea de către cumpărător în mod unilateral a clauzelor unui contract de furnizare pentru produse agricole și alimentare care se referă la frecvența, metoda, locul, calendarul (termenii sau periodicitatea) sau volumul furnizării sau livrării produselor agricole și alimentare, standardele de calitate, condițiile de plată sau prețurile sau în ceea ce privește furnizarea de servicii, în măsura în care acestea sunt menționate explicit în contract;
9. cumpărătorul solicită furnizorului plăți care nu sunt legate de vânzarea produselor agricole și alimentare ale furnizorului sau pentru compensarea costurilor suplimentare de achiziție al produselor;
10. cumpărătorul solicită furnizorului plăți pentru deteriorarea sau pierderea de produse agricole și alimentare sau pentru ambele, survenite în spațiile cumpărătorului sau după ce proprietatea a fost transferată cumpărătorului sau din momentul recepționării mărfii, atunci când o astfel de deteriorare sau pierdere nu a avut loc din neglijența sau culpa furnizorului;
11. cumpărătorul refuză să confirme în scris clauzele unui contract de furnizare între cumpărător și furnizor în legătură cu care furnizorul a solicitat o confirmare scrisă; cumpărătorul dobândește, utilizează sau divulgă în mod ilegal secrete comerciale ale furnizorului;
12. cumpărătorul amenință cu efectuarea sau efectuează represalii comerciale împotriva furnizorului în cazul în care furnizorul își exercită drepturile legale sau contractuale, inclusiv prin depunerea unei plângeri la autoritățile de aplicare a legii sau prin cooperarea cu autoritățile de aplicare a legii în timpul unei investigații;
13. cumpărătorul solicită furnizorului compensarea costurilor aferente examinării plângerilor clienților referitoare la vânzarea produselor furnizorului, în pofida absenței unei conduite neglijente sau a unei culpe din partea furnizorului;
14. refuzul repetat al furnizorului sau cumpărătorului să utilizeze în procesul de negocieri a unui contract sau amendament la contract mijloace de înregistrare sau forma scrisă;
15. returnarea furnizorului produselor agricole și alimentare care au fost achiziționate cu respectarea cerințelor cantitative și calitative stipulate în contractele de livrare a produselor, dar care au devenit neconforme reglementărilor aplicabile în domeniul alimentar, inclusiv prin expirarea datei-limită de consum/datei durabilității minimale a acestora. Comerciantul este obligat să lichideze (să distrugă) produsele alimentare neconforme reglementărilor aplicabile în domeniul alimentar;
16. neexecutarea de către cumpărător a clauzelor contractuale stabilite în conformitate cu alineatul 2);
17. cumpărătorul condiționează cumpărarea prin livrarea în mai mult decât una din unitățile comerciale de care dispune. Se va acorda prioritate unității comerciale celei mai apropiate de furnizor sau oricărei din unitățile negociate.
18. cumpărătorul refuză listarea prevăzută la alin. (9) al prezentului articol fără coordonare cu autoritatea de monitorizare prevăzută la alin. (10).
19. furnizarea (vînzarea) produselor agricole și alimentare sub prețul de vînzare (exceptînd profitul furnizorului) cu excepția cazurilor și termenilor prevăzute la alin. (7). Cumpărătorul nu poate solicita plăți prevăzute la alin. (2) sub limita prevăzută la prezenta literă.

(2) Sunt interzise următoarele practici comerciale neloiale, cu excepția cazului în care acestea au fost convenite anterior prin clauze clare și lipsite de ambiguitate din contractul de furnizare sau printr-un contract sau amendament ulterior între furnizor și cumpărător:

a) cumpărătorul returnează furnizorului produsele agricole și alimentare nevândute, fără să plătească pentru respectivele produse nevândute, sau fără să plătească pentru eliminarea acestor produse, sau ambele;

b) furnizorului i se impune o plată de care este condiționată stocarea, afișarea (inclusiv pe raft sau pe o porțiune a acestuia) listarea produselor sale agricole și alimentare, sau plasarea pe piață a respectivelor produse;

c) cumpărătorul solicită furnizorului să suporte, integral sau parțial, costul oricăror reduceri pentru produsele agricole și alimentare vândute de cumpărător cu titlu promoțional;

d) cumpărătorul solicită furnizorului să plătească pentru publicitatea făcută de către cumpărător produselor agricole și alimentare;

e) cumpărătorul solicită furnizorului să plătească pentru serviciile de marketing prestate de către cumpărător privind produsele agricole și alimentare;

f) cumpărătorul solicită furnizorului să plătească pentru personalul care se ocupă de amenajarea spațiilor de vânzare utilizate pentru vânzarea produselor furnizorului.

(3) În cazul în care produsele alimentare au fost achiziționate cu respectarea cerințelor cantitative și calitative stipulate în contractele de furnizare a produselor și data-limită de consum/data durabilității minimale a acestora depășește 180 de zile, comerciantul le poate returna furnizorului cu acceptul acestuia și cu condiția că produsele sunt conforme cerințelor privind siguranța alimentelor și că a rămas cel puțin 1/3 din termenul de valabilitate a acestora.

(4) Plățile și costurile stipulate la literele b) – f) al alin. (2), precum și orice reduceri comerciale solicitate de cumpărător ulterior contractului de furnizare, inclusiv urmare reușitei de pe urma vînzării în baza contractelor de furnizare, fac obiect a unor contracte separate sau anexe distincte a contractelor de furnizare și se înregistrează separat în evidențele contabile a furnizorului și se reflectă în factura fiscală (cu anexarea actului justificativ). Reducerile obținute conform prevederilor prezentului alineat se exclud din costul de achiziție al produselor*.*

(5) Reducerile comerciale solicitate de către cumpărător furnizorului de produse agricole și alimentare, cu excepția intermediarilor, nu pot depăși 10% din prețul de vînzare. Furnizorul îi prezintă comerciantului, la cererea acestuia, o estimare în scris a prețului de vînzare. Refuzul de prezentare de către furnizor a estimării scrise a prețului de vînzare, sau prezentarea estimării eronate, duce la inaplicabilitatea limitării reducerii comerciale.

1) Plățile menționate la alin. (2) literele:

a) b) și f) nu pot fi mai mari de 5% din costul de achiziție al produselor;

b) c) – e) nu pot fi mai mari de 10% din costul de achiziție al produselor.

2) în cazul negocierii unui nou contract sau renegocierii prețului de vînzare, limitele prevăzute la pct. 1) se vor calcula din prețul de vînzare.

(6) În cazul în care cumpărătorul solicită o plată pentru situațiile menționate la literele (b), (c), (d), (e) sau (f) al alineatului (2) cumpărătorul îi prezintă furnizorului, la cererea acestuia, o estimare în scris a plăților unitare sau totale, în funcție de informația care este cea mai adecvată, și, în măsura în care se referă la situațiile menționate la literele (b), (d), (e) sau (f) al alineatului (2), îi prezintă în scris furnizorului și o estimare a costurilor și fundamentul estimării respective. Plățile efectuate în baza prevederilor prezentului alineat se înregistrează separat în evidențele contabile a furnizorului și se reflectă în factura fiscală (cu anexarea actului justificativ).

(7) Pentru cazurile prevăzute la litera c) al alin. (2) o reducere comercială poate fi solicitată de către cumpărător înaintea demarării unei acțiuni de promovare inițiată de cumpărător, în care se precizează perioada promoției și cantitatea de produse agricole și alimentare pe care preconizează că o va comanda la preț redus. Termenul acțiunilor de promovare efectuate în baza prezentului alineat nu poate depăși 60 de zile per an per produs.

(8) Comerciantul poate aranja la propria discreție sau oferi prin înțelegerea părților, spatii distincte de expunere și semnalizare la raft pentru orice produs în funcție de țara de origine, producător, regiune geografică, consumator final țintă sau alte caracteristici distincte a produsului.

(9) Cumpărătorii nu pot refuza listarea produselor agricole și alimentare, prezentate în forma și condițiile minime cerute de cumpărător, în cazul în care astfel de cerințe există. Forma și condițiile minime cerute de cumpărător privind modul de prezentare a produselor se fac publice și urmează să fie conforme practicilor comerciale și de producție în domeniu corespunzătoare tipului de produs. Listarea va cuprinde întreaga gamă de produse din ofertă. În cazul ofertelor de produse identice sau similare la listare se va acorda prioritate producătorilor/procesatorilordin categoria întreprinderilor mici și mijlocii astfel cum sunt definite la art. 4 și 5 din Legea nt.179/2016”.

(10) Refuzul de listare prevăzut de alin. (9) poate fi întemeiat doar pe lipsa de spații disponibile pe raft și urmează a fi coordonat cu autoritatea de monitorizare, și consfințită într-un proces-verbal de constatare. Refuzul de listare urmează a fi comunicat autorității de monitorizare cel târziu în următoarea zi lucrătoare pe adresa oficială de e-mail sau la linia fierbinte a entității. Verificarea condițiilor refuzului se va efectua de către autoritatea de monitorizare în termen de 3 zile lucrătoare de la comunicare. Constatările procesului-verbal se vor reverifica de către autoritatea de monitorizare din 10 în 10 zile sau la sesizarea scrisă a cumpărătorului sau furnizorului fiind exceptate de la prevederile Legii nr. 131/2012 privind controlul de stat asupra activității de întreprinzător.

(11) Prevederile prezentului articol nu se aplică în cazul comerțului ambulant cu excepția cazului în care venitul din vânzări a comerciantului ambulant pentru o perioadă fiscală depășește 1 200 000 lei.

**Articolul 2117** Autorități competente

(1) Se desemnează Consiliul Concurenței în calitate de autoritate competentă cu atribuții de stabilire, examinare, asigurare a aplicării interdicțiilor și sancționare a practicilor comerciale neloiale.

(2) Se desemnează Agenția Națională de Siguranță a Alimentelor, în calitate de autoritate cu atribuții de monitorizare și generalizare a practicii privind practicile comerciale neloiale.

(3) Procedurile și alte relații privind examinarea, asigurarea aplicării interdicțiilor și sancționarea practicilor comerciale neloiale necuprinse în prezentul capitol sunt reglementate de Legea concurenței nr. 183/2012.

**Articolul 2118** Plângeri și proceduri privind practicilor comerciale neloiale

(1) Furnizorii adresează plângeri privind practicile comerciale neloiale Consiliul Concurenței. În cazul grupurilor de persoane juridice, uniuni/asociații ale acestora care au acționat ca furnizor, plîngerea poate fi adresată inclusiv de un membru al acesteia în cazul în care practica comercială neloială vizează produsul furnizat de către acest membru.

(2) În sensul atribuțiilor autorității competente și procedurilor de examinare a plîngerilor practicile comerciale neloiale sunt echivalente încălcărilor legislației din domeniul concurenței pentru concurență neloială.

(3) Pentru examinarea plîngerilor menționate la alin. (1) de către autoritatea competentă nu se percep taxe.

(4) Furnizorul și cumpărătorul au dreptul să utilizeze în procesul de negocieri mijloace de înregistrare, care vor putea fi folosite ca probe privind practicile comerciale neloiale cu condiția informării interlocutorului privind înregistrarea. Furnizorul și cumpărătorul nu pot refuza negocierea cu înregistrare a unui contract sau amendament la contract decît o singură dată.

(5) Litigiile privind practicile comerciale neloiale pot fi soluționate pe cale amiabilă în baza Legii nr. 137/2015 cu privire la mediere.

3. Articolul 211 se abrogă.

**Art. II.** Legea concurenței nr. 183/2012 (Monitorul Oficial nr.193-197/667 din 14.09.2012) cu modificările ulterioare, se modifică după cum urmează:

1. La art. 14 alin. (2) după cuvintele ”art.15-19” se introduc cuvintele ”, precum și acțiunile de practici comerciale neloiale prevăzute la art. 2115 din Legea nr. 231/2010 cu privire la comerțul interior,” iar după cuvintele ”plîngerea privind presupusele acţiuni de concurenţă neloială” se introduc cuvintele ”sau plîngerea depusă în temeiul art. 2118 alin. (1) din Legea nr. 231/2010 cu privire la comerțul interior,”.

2. Art. 71 se completează cu o literă nouă g) cu următorul conținut:

”g) comit practici comerciale neloiale prevăzute la art. 2115 din Legea nr. 231/2010 cu privire la comerțul interior.”.

**Art. III.** Codul contravențional al Republicii Moldova nr. 218/2008 (republicat în Monitorul Oficial al Republicii Moldova, 2017, nr. 78–84, art. 100), cu modificările ulterioare, se modifică după cum urmează:

1. la art. 273:

alineatele 5) -54) se abrogă.

se completează cu un alineat nou 55) cu următorul cuprins:

”55) Înfăptuirea de practici comerciale neloiale prevăzute la alineatele (2) – (4) al art. 2115 și alineatele (1) și (2) al art. 2116 din Legea nr.231/2010 cu privire la comerţul interior,

se sancţionează cu amendă de la 50 la 100 de unităţi convenţionale aplicată persoanei fizice, cu amendă de la 200 la 400 de unităţi convenţionale aplicată persoanei juridice;”.

2. la art. 4041 după cuvintele ” la art.” se completează cu cuvintele ”273 alin. (55),”.

**Art.** **IV** Dispoziții finale și tranzitorii

(1) În termen de 6 luni de la data publicării prezentei legi Guvernul:

a) va stabili criteriile de apreciere a statutului de producător și procesator autohton, precum și de produsele agricole și alimentare autohtone;

b) va adopta Codul de bune practici în comerț și măsurile de implementare a acestuia.

(2) Contractele (de furnizare, livrare, etc.) incidente prevederilor prezentei legi încheiate înainte de data intrării în vigoare a acesteia urmează a fi aduce în corespundere în termen de 12 luni de la data publicării.

(3) Guvernul și alte autorități publice competente vor aduce actele sale normative în concordanță cu prevederile prezentei legi în termen de 30 de zile de la data publicării acesteia.

(4) Codul de bune practici se va semna de cumpărători cu excepția celor prevăzuți la alin. (9) al art. 2116.

(5) Cumpărătorii care nu se vor conforma prevederilor alin. (4) nu vor fi considerați din perspectiva acordării oricăror tipuri de facilități fiscale, vamale, scutiri de controale sau acordării de ajutoare de stat de orice fel.

(6) Cumpărătorii vizați de prevederile alin. (4) care desfășoară activitate la momentul intrării în vigoare a prezentei legi vor semna Codul de bune practici în termen de 3 luni din momentul realizării prevederilor literei b) al alin. (1), iar comercianții nou înregistrați semnarea Codul de bune practici pînă a începe vînzările.